A bhean na gcíoch gcórrsholas
A bhean na gcíoch gcórrsholas,
noch do chonnarc ó chianaibh,
mo bheith ag coill th'óghachta
badh aoibhne leam 'ná iarlacht.
Mairg do nocht im ghoire-se
th'ucht Is do chíocha corra;
mó do threaghd mo chroidhe-se
mar do fhéachamar ortha.
A Dhé, Is beag dom dhonas-sa
i measg an tighe uile
féachain ar th'ucht solas-sa
ré ndul dom leabaidh luighe.
Níor chollas uair d'éanoíche,
ó tharla mh'aire ar th'fhéachain,
gan osna nó éagcaoine
fád cheann-sa, a dhreach dhéadla.
Mé d'fhéachain ar th'aolucht-sa — 
truagh nár dalladh mé ruimhe;
mór do ghearr dom shaoghal-sa
féachain an ochta gil-se.
Ní tug cú dá céadchuaine,
ná lacha do linn uisge,
ná bean d'fhear (na h)éanuaire
oiread mo ghrádha dhuitse.
Bím le hiomad t'ionmhaine
ag tuile bhróin dom báthadh;
mh'fhortacht, a chúl fionnbhuidhe,
ní thiocfa do shíol Ádhaimh.
Mar bhím gan do radharc-sa,
ní fhuilngim bheith it éagmhais;
bheith trian uaire it amharc-sa
ní fhéadaim, a shaor shéaghain.
Mo chroidhe do roghortaigh
méad mo ghráidh dod dhreich gcoimhthe
dóthain phrionnsa d'osnadhaigh
do-géabhthar uaim gach n-oidhche.
Bím ag iarraidh uaigneasa
mar fhortacht mór dom aigneadh;
do bheith ort ag smuainteaghadh
ní fhéadaim cách do chaidreamh.
Ní chreidim uaidh aonluighe,
gé madh eólach é ortsa,
damh dá ndearbhadh aonduine
nách tú Is áille san domhan.
Ní chreidfinn ó phríomhfháidhibh
go dtáinig do shíol Ádhaimh
aonainnir ba fíoráille
ná thusa, a throigh bhántais.
Go ríomhthar na réaltana,
nó drúcht ar féar faichthe,
trian mo ghrádha éagmhaise
go brách ní fhéadfainn d'aithris.
Snámh i n-aghaidh tréantuile,
nó Is cur gaid um ghainimh,
cur rem leigheas d'éanduine
ón toil don mhnaoi do radas.
Nách nár don mhnaoi shéaghain-se
bheith dom mhealladh gan adhbhar
's nár mheallas féin éanduine
do mhnáibh ná d'fhearaibh talmhan.
Mar táim d'éis a grádhaighthe,
uaidh muna fhaghar fortacht,
deimhin damh go háirithe
go dtiocfa dhe mo dhochar.
Coll Is nion go nuaghloine,
is dá choll ar n-a gceangal,
ruis Is coll go cruadhshnoighthe,
ainm na mná so dom mhealladh.
Gibé bhias re síorthuigse,
atá an sloinneadh re leanmhain
mar ainm ar shruth fhíoruisge
thiar isan Mumhain meadhraigh.
Bean do-ní mo dhochar-sa
ó nách lamhaim a guidhe,
mé d'fhortacht ón rothoil-se
sirim ar Oighre Muire.